
Az Európai Parlament,
–	tekintettel a Bizottságnak az Európai Parlamenthez és a Tanácshoz intézett javaslatára (COM(2026)0003 – C10-0025/2026),
–	tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre[footnoteRef:1] (a továbbiakban: EGAA-rendelet),  [1:  	HL L 153., 2021.5.3., 48. o., ELI: http://data.europa.eu/eli/reg/2021/691/oj.] 

–	tekintettel az (EU, Euratom) 2024/765 rendelettel[footnoteRef:2] módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendeletre[footnoteRef:3] és különösen annak 8. cikkére,  [2:  	A Tanács (EU, Euratom) 2024/765 rendelete (2024. február 29.) a 2021–2027-es időszakra vonatkozó többéves pénzügyi keretről szóló (EU, Euratom) 2020/2093 rendelet módosításáról (HL L, 2024/765, 2024.2.29., ELI: http://data.europa.eu/eli/reg/2024/765/oj).]  [3:  	HL L 433. I, 2020.12.22., 11. o., ELI: http://data.europa.eu/eli/reg/2020/2093/oj.] 

–	tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodásra[footnoteRef:4] és különösen annak 9. pontjára, [4:  	HL L 433. I, 2020.12.22., 28. o., ELI: http://data.europa.eu/eli/agree_interinstit/2020/1222/oj.] 

–	tekintettel a szociális jogok európai pillérére,
–	tekintettel a Foglalkoztatási és Szociális Bizottság levelére,
–	tekintettel a Költségvetési Bizottság jelentésére (A10-0061/2026),
A.	mivel az Unió létrehozta a megfelelő jogalkotási és költségvetési eszközöket ahhoz, hogy további támogatást nyújtson a világkereskedelem fő strukturális eseményeinek és változásainak következményei által sújtott munkavállalóknak, és támogassa újbóli munkaerő-piaci beilleszkedésüket, mivel ez a támogatás a munkavállalóknak nyújtott pénzügyi támogatáson keresztül valósul meg;
B.	mivel Belgium EGF/2025/007 BE/Casa referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt a NACE Rev. 2. rendszer szerinti 47. (Kiskereskedelem, kivéve: gépjármű, motorkerékpár) és 52. ágazatban (Raktározás, szállítást kiegészítő tevékenység) a flandriai régióban, Antwerpen tartományban (BE21) működő belga Casa International NV-nél (Casa) a 2025. március 6-tól 2025. július 6-ig tartó referencia-időszakban történt 416 elbocsátást[footnoteRef:5] követően;  [5:  	Az EGAA-rendelet 3. cikke értelmében.] 

C.	mivel a kérelem az EGAA-rendelet 4. cikke (2) bekezdésének a) pontjában meghatározott beavatkozási kritériumokon alapul; mivel 257 elbocsátás a Casa International NV-nél (kiskereskedelem) történt, amely Belgium-szerte 65 kiskereskedelmi üzlettel rendelkezik, és 159 elbocsátás a Casa Logistics NV-nél (raktározás), amely tárolásért és az ezen üzletek számára történő elosztásért felelős; 
D.	mivel a Casa 2025. március 6-án csődöt jelentett; mivel Belgiumban 2022 óta emelkedik a csődök száma, különösen a kiskereskedelmi ágazatban, amely az e-kereskedelem térnyerése és a változó fogyasztói szokások miatt mélyreható strukturális átalakuláson megy keresztül; mivel ebben az esetben a nők az érintett munkaerő 67,5%-át teszik ki; hangsúlyozza ezért, hogy az EGAA szerinti támogatási intézkedéseknek figyelembe kell venniük azokat a sajátos szükségleteket és akadályokat, amelyekkel e nők szembesülnek a munkaerőpiacra való visszatérésük során;
E.	mivel a VDAB biztosítja az intézkedések nemzeti előfinanszírozását és társfinanszírozását;
F.	mivel az uniós és nemzeti jogszabályokban a csoportos létszámleépítésekre vonatkozóan előírt követelményeket az érintett vállalkozások tiszteletben tartották;
G.	mivel az EGAA-ból nyújtott pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek célja a kedvezményezettek gyors munkaerőpiaci visszailleszkedése, miközben készségfejlesztést kínálnak számukra a munkaerőpiachoz való hozzáférésük megkönnyítése érdekében;
H.	mivel az EGAA éves maximális összege (2018-as árakon számítva) nem haladhatja meg a 30 millió EUR-t[footnoteRef:6];  [6:  	A többéves pénzügyi keretről szóló rendelet 8. cikke.] 

1.	egyetért a Bizottsággal abban, hogy az EGAA-rendeletben és különösen annak 4. cikke (2) bekezdésének a) pontjában meghatározott feltételek teljesülnek, és hogy Belgium az említett rendelet értelmében 1 916 733 EUR összegű pénzügyi hozzájárulásra jogosult, amely 85%-a a 2 254 980 EUR-s összköltségnek, amely a személyre szabott szolgáltatásokra fordított 2 168 980 EUR, továbbá az előkészítő, irányítási, tájékoztatási és nyilvánossággal kapcsolatos, valamint az ellenőrzési és jelentéstételi tevékenységekre fordított 86 000 EUR összegű kiadásokat foglalja magában;
2.	megállapítja, hogy a belga hatóságok 2025. szeptember 23-án nyújtották be a kérelmet, és hogy annak értékelését a Bizottság – miután megkapta a kiegészítő információkat Belgiumtól – 2026. február 6-án fejezte be, és erről 2026. február 11-én értesítette a Parlamentet; hangsúlyozza annak fontosságát, hogy lerövidítsék az EGAA-támogatás iránti kérelem benyújtása és a finanszírozási határozat közötti időt, ugyanakkor teljes mértékben védjék az Európai Parlamentnek mint a költségvetési hatóság egyik ágának jogait;
3.	megjegyzi, hogy a kérelem olyan munkavállalókra vonatkozik, akiknek a tevékenysége a Casa két vállalatánál szűnt meg, és hogy mindannyian a célcsoportot alkotó kedvezményezettek lesznek;
4.	tudomásul veszi, hogy a Casa a csőd bejelentését megelőzően több évig pénzügyi nehézségekkel küzdött az e-kereskedelem növekvő elterjedése, a megnövekedett nemzetközi verseny és a tisztességtelen versenyfeltételek miatt, amelyek végső soron súlyos likviditási hiányhoz vezettek, és nem lehetett azonosítani potenciális vásárlókat a vállalat megvételére; hangsúlyozza, hogy a jelenlegi geopolitikai helyzethez való alkalmazkodás és a jelentős szerkezetátalakítások proaktív kezelése révén növelni kell a vállalatvezetés képességét az elbocsátások megelőzésére;
5.	megjegyzi, hogy miközben az elbocsátott eladók rendelkeznek a legkedvezőbb foglalkoztatási kilátásokkal, a raktári dolgozók nagyobb nehézségekkel szembesülnek új munkahelyek találása tekintetében, és további támogatásra van szükségük továbbképzés, átképzés, áthelyezés vagy átcsoportosítás révén; felhívja a belga hatóságokat, hogy nyújtsanak egyedi testre szabott támogatást annak érdekében, hogy segítsék a munkavállalókat a nehézségek leküzdésében és a piaci igényekhez igazított új munkahelyek találásában; hangsúlyozza, hogy az elbocsátott munkavállalók visszailleszkedése kulcsfontosságú az erős ipari bázissal rendelkező, időtálló európai gazdaság szempontjából;
6.	sajnálja, hogy a csődök számának növekedése az elmúlt két évben negatív hatással volt a foglalkoztatási rátára Belgium egyes régióiban, különösen Brüsszelben és Olenben (Antwerpen tartomány); megjegyzi, hogy Belgiumban 18 hónapon belül mintegy 45 000 munkahely szűnt meg csődök miatt, főként Flandriában; hangsúlyozza, hogy Flandriában a munkanélküliség kockázata több mint kétszeres az alacsony iskolai végzettséggel rendelkezők esetében; hangsúlyozza egy olyan vállalkozásbarát környezet fontosságát, amely lehetővé teszi a vállalkozások számára, hogy versenyképesek maradjanak, munkahelyeket teremt és hozzájárul a fenntartható gazdasági növekedéshez.
7.	emlékeztet arra, hogy a szakértőkkel és a szociális partnerekkel egyetértésben a munkavállalóknak nyújtandó, személyre szabott szolgáltatások a következő intézkedésekből állnak: tájékoztató előadások a munkába való újrabeilleszkedéssel kapcsolatos iránymutatás céljából; az újbóli elhelyezkedés esélyének javítására irányuló szolgáltatások, amelyek segítik a munkavállalókat az álláskeresésben; aktív közvetítés az egyes álláskeresők profiljára összpontosítva; személyre szabott készségfejlesztési programok, beleértve az informatikai készségeket is; képzés és átképzés; munkahelyi képzés; állásbörzén való részvétel; hangsúlyozza a magas színvonalú, jövőorientált munkahelyek előmozdításának fontosságát, amelyek erősítik a versenyképességet és támogatják a digitális átállást, ugyanakkor biztosítják az EGAA megfelelő végrehajtását és annak az Unió hosszú távú gazdasági és társadalmi rezilienciájához való hozzájárulását; hangsúlyozza, hogy a szociális partnereket be kell vonni az EGAA-intézkedések teljes végrehajtásába, beleértve a nyomonkövetési szakaszt is, a kedvezményezetteknek kínált támogatás minőségének és relevanciájának biztosítása érdekében; 
8.	emlékeztet arra, hogy az EGAA a szolidaritás és az igazságos átmenet eszköze, és bár a munkahelyek megszűnését követően támogatást nyújt, nem helyettesítheti a proaktív iparpolitikát; úgy véli, hogy az EGAA igénybevételét minden politikai szinten egy nagyobb szakpolitikai válaszba kell ágyazni annak biztosítása érdekében, hogy az érintett munkavállalók a képesítéseiknek és készségeiknek megfelelő lehetőségeket találjanak; hangsúlyozza, hogy az Unió elsődleges feladatának annak kell lennie, hogy megelőzze az ilyen bezárásokat azáltal, hogy megteremti a feltételeket az ipari termelés versenyképességének megőrzése érdekében, ugyanakkor beruházásokat eszközöl mind a magasan képzett munkavállalók, mind az ipari munkavállalók készségeibe; hangsúlyozza, hogy az alacsony képzettségű munkavállalók profiljához igazított egyedi támogatást kell nyújtani, ugyanakkor intézkedéseket kell hozni a csődök csökkentése és a foglalkoztatásból való kirekesztéshez vezető társadalmi egyenlőtlenségek kezelése érdekében;
9.	hangsúlyozza, hogy a belga hatóságoknak biztosítaniuk kell az uniós finanszírozás láthatóságát, és ki kell emelniük annak hozzáadott értékét azáltal, hogy hatékony és célzott tájékoztatást nyújtanak a kedvezményezetteknek, a regionális és helyi hatóságoknak, a szociális partnereknek és a szélesebb nyilvánosságnak;
10.	felszólít a végrehajtott intézkedések alapos végső értékelésére, többek között egyértelmű információkkal arra vonatkozóan, hogy a forrásokat hogyan használták fel, mennyire volt sikeres a munkavállalók munkaerőpiacra való visszailleszkedése, és az intézkedések elérték-e azokat a célokat, amelyek érdekében az EGAA-t létrehozták;
11.	megjegyzi, hogy Belgium 2025. március 14-én kezdte meg a személyre szabott szolgáltatásoknak a célcsoportot alkotó kedvezményezettek részére történő nyújtását, és hogy az EGAA-ból igénybe vehető pénzügyi hozzájárulásra való jogosultság időszaka ezért ettől az időponttól kezdődően a finanszírozási határozat hatálybalépésétől számított 24. hónap végéig fog tartani;
12.	megjegyzi, hogy Belgium részéről az EGAA végrehajtásával összefüggésben 2025. március 6-tól kezdődően merültek fel igazgatási kiadások, és hogy ezek a kiadások ezért ettől az időponttól kezdődően a finanszírozási határozat hatálybalépését követő 31 hónapon át lesznek támogathatók az EGAA-ból származó pénzügyi hozzájárulásból;
13.	megállapítja, hogy a belga hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben fogják tartani az egyenlő bánásmód és a megkülönböztetésmentesség elvét, és hogy megakadályozzák a kettős finanszírozást;
14.	ismételten hangsúlyozza, hogy az EGAA-ból nyújtott támogatás nem léphet azon intézkedések helyébe, amelyek a nemzeti jog vagy kollektív szerződések értelmében a hatóságok vagy a vállalkozások felelősségi körébe tartoznak; emlékeztet arra, hogy az EGAA korlátozott, célzott és kiegészítő jellegű mechanizmus;
15.	jóváhagyja a jelen állásfoglaláshoz mellékelt határozatot;
16.	utasítja elnökét, hogy a Tanács elnökével együtt írja alá ezt a határozatot, valamint gondoskodjon közzétételéről az Európai Unió Hivatalos Lapjában;
17.	utasítja elnökét, hogy továbbítsa ezt az állásfoglalást és annak mellékletét a Tanácsnak és a Bizottságnak.

[bookmark: _Hlk219192825]AZ EURÓPAI PARLAMENT ÉS A TANÁCS HATÁROZATA
az elbocsátott munkavállalók támogatását szolgáló Európai Globalizációs Alkalmazkodási Alapnak Belgium EGF/2025/007 BE/Casa referenciaszámú kérelme nyomán történő igénybevételéről
(E melléklet szövege itt nincs feltüntetve, mert az megegyezik a végleges jogi aktussal, az (EU) 2026/851 határozattal.)

